Imtella' Jannar 13, 2022 - Aġġornata 13 Ta' Jannar, 2022 11:20pm Filmat: Shaun Cucciardi Is-suspetatt bil-qtil ta' Paulina Dembska ħareġ subgħajh tan-nofs qabel iddaħħal il-qorti. Huwa għamel din il-mossa oxxena ftit minuti qabel ma tressaq il-qorti u ġie mixli bil-qtil tal-mara Pollakka ta' 29 sena. Mill-investigazzjonjiet tal-pulizija, jirriżulta li l-qtil ta' Paulina Dembska mill-allegat aggressur Abner Aquilina ma kienx premeditat. F'konferenza tal-aħbarijiet il-Pulizija qalu li f'dan il-każ ma kienx hemm mottiv speċifiku, lanqas xi ġeneru sesswali partikolari u wisq inqas il-vittma ma kienet fil-mira ta' dan ir-reat. Il-kelliem għall-Pulizija Brandon Pisani kkonferma wkoll li ma kienx hemm rabta bejn l-allegat suspettat u l-vittma. Kien ilbieraħ meta tobba inkarigati mill-eżami taż-żagħżugħ Abner Aquilina fl-età tenera ta' 20 sena ħadu deċiżjoni li jirrilaxxaw għal aktar stħarriġ tal-Pulizija. Anqas minn 24 siegħa wara f'konferenza tal-aħbarijiet fid-Depot tal-Pulizija, il-Kelliem ewlieni tal-Korp Brandon Pisani ħabbar li l-Pulizija għandha biżżejjed provi biex tressaq lil Aquilina l-Qorti u tixlih b'delitt u stupru ta' Paulina Dembska nhar it-tnejn ta' Jannar. Madankollu meta mistoqsi mill-ġurnalisti, is-Sur Pisani qal li għadu ma ġiex determinat jekk l-istupru seħħx qabel jew wara l-qtil. Is-Sur Pisani qal li l-Pulizija segwiet u investigat l-allegazzjonijiet kollha li dehru fuq il-mezzi tax-xandir u l-midja soċjali u kellmet fost oħrajn membri tal-għaqda River of Love. Madankollu qal li bħal mhi l-prassi, diversi persuni ġew mitkellma f'din l-investigazzjoni. Id-deputat kummissarju Ramon Mercieca li flimkien mas-Supretedent Keith Arnaud indirizzaw il-konferenza tal-aħbarijiet qal li f'Tas-Sliema l-pulizija żiedet u saħħet il-preżenza tagħha biex isserraħ moħħ il-komunità. Is-Sur Mercieca stieden lil kull minn hu vittma ta' fastidju sesswali biex jirrikorri għand il-pulizija hħalli l-Korp ikun jista' jipprevjeni każijiet bħal dawn. Semma li għalkemm kien hemm bosta tfajliet li żvelaw fastidju sesswali mill-allegat qattiel, il-Pulizija ma kienet irċeviet l-ebda rapport. Ara wkoll: Aġġornat: Aquilina jwieġeb mhux ħati, jinżamm arrestat